《题李成山水》
宋代·王安中

五日十日一水石，此言虽工盖其迹。请看天地开辟初，岂铸日魂镕月魄。

忽然而成随所遇，纳护风云元满肚。吐为千偈口澜翻，游戏法中同一趣。

李侯落笔风烟气，妙处欲回真宰意。扁舟不动水粘天，落日孤明山若倚。

断猿吟挂清枫林，涧松倒卧犹十寻。白鸥似作终老计，浮云自在年何深。

由来神品完天力，一抺江流吞万碛。寸量尺度但形摹，画史如山尔何得。

贵人费尽千黄金，宝奁玉轴谁敢争。一声常卖落公手，世间得丧谁亏盈。

我生懒率更疏放，只有幼舆岩石相。它时真作画中人，傥辱书来问无恙。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。